Pitäisikö armeijan henkilökunta laittaa biologian kurssille? – Luontoaktiivilta suorat sanat Puolustusvoimille

SUOMENOJA Puolustusvoimien harjoitus häiritsi lintujen pesintää, sanoo lintu-harrastaja Jukka Ranta.

Luonnonsuojelijat ovat vihaisia siitä, että puolustusvoimat järjestää harjoituksia Suomenojalla juuri lintujen pesimäaikaan. jukka ranta Katso isompi kuva

Anneli Tuominen-Halomo

Suomenojan Luonto ry:n aktiivi Jukka Ranta on tuohtunut Puolustusvoimien harjoituksista Espoon Suomenojalla. Hän näkee, että liikehdintä alueella häiritsee lintujen pesimärauhaa.

Puolustusvoimien tiedotteen mukaan Kaartin jääkärirykmentti järjesti taisteluharjoituksia Suomenojan alueella 22.–27. toukokuuta. Harjoituksissa käytettiin harjoitusampumatarvikkeita päivittäin kello 7–22.

Teippaus on tehty liito-oravataulun päälle.”

– Uusimpien tietojen mukaan alueella ei ole ammuttu, mutta emme tiedä, mitä muuta siellä tehdään. Maastossa penkereellä liikkuminenkin on häiriötekijä, koska linnut ovat hautomassa ruovikossa,Ranta sanoo.

Hän kyselee, pitäisikö Puolustusvoimien henkilökunta panna biologian kurssille, koska siellä oletetaan, että lintujen pesintä olisi jo ohi.

– Viime viikon maanantaina (21.5.) telkillä oli jo poikaset, mutta muilla linnuilla hautominen oli kesken. Tilanne muuttuu päivittäin.

– Jos alueella metelöidään, linnut lähtevät lentoon ja hautominen häiriintyy ja pahimmassa tapauksessa pesintä epäonnistuu.

Viime vuonna Suomenojan Luonto ry julkaisi kirjan Lintuparatiisi Suomenoja-Finno ja Jukka Ranta on sen pääkirjoittaja. Suomenojan Luonto ry on toteuttanut ja kustantanut altaalle näyttelyn, jossa on 51 kuvataulua. 15 noista tauluista on pystytty tänä vuonna ja niitä on rahoitettu muun muassa kirjan tuotolla.

Puolustusvoimat on liimannut tiedotteensa infotaulun päälle ja lisäksi niitä on teipattu allasnäyttelyn kuvatauluihin.

– Nisäkästelineellä näkyy asenteellisuutta luontoon: teippaus on tehty liito-oravataulun päälle, Ranta huomauttaa.

– Irrotin läpyskän varovasti, mutta siitä jäi aika paljon tahmeaa liimaa tauluun.

Ranta ihmettelee nyt, kuka korvaa pilalle menneen taulun.

Kaartin jääkärirykmentin tiedottaja Tiina Möttönen kertoo, että Suomenojan alue varattiin ja siitä tiedotettiin, mutta lintulammikon läheisyydessä ei välttämättä harjoiteltu ollenkaan eikä siellä käytetä ampumatarvikkeita.

– Varsinainen kohde on ollut Suomenojan vedenpuhdistamo, jota sotilaspoliisit suojaavat ja valvovat. Lintulammikon lähellä on saatettu partioida kävellen tai siellä on tähystetty, Möttönen kertoo.

Möttönen sai muutaman taisteluharjoitukseen liittyvän viestin ja kertoo vastanneensa niihin heti. Hänen mukaansa toiminnassa on otettu huomioon lintujen pesimäajat ja suoja-alueet.

– Puolustusvoimien edustaja on myös käynyt toteamassa, mihin varusmiehet ovat lappuja liimanneet. Asiasta on päästy yhteisymmärrykseen. Jos tauluja on tuhoutunut, korvaamme ne.

Suomenojan puhdistamon ympäristössä on mahdollisesti liikkunut varusmiehiä yhden joukkueen verran eli noin 30 henkilöä.

Asiasta kertoi ensin Länsiväylä-lehti.